*Pressemeddelelse, juli 2021*

**Himmelhop med rytmetrold**

**og masser af naturaktiviteter**

Børnefestivalen Himmelhop 2021 er i fuld gang på Himmelbjerget, og der er en masse sjove og lærerige aktiviteter for børn hver dag. Himmelhop, som er arrangeret af Greenways.dk, står i naturens tegn, og aktiviteterne udfolder sig naturligvis under åben himmel.

Kom for eksempel og byg dit eget insekthotel sammen med naturformidler Mette Comer. Er du mere til at sidde og snitte, så er det værd at tage et smut forbi SnitteMads´ værksted hvor du f.eks. kan snitte en Himmelhopfugl.

På torsdag 22. juli kommer Rytmetrolden Ann for første gang på Himmelhop, og hun inviterer til en interaktiv koncert, hvor alle deltager med dans og fagter, klap og hop, spas og sjov.

Naturstationen, som holder til i det gule hus ved parkeringspladsen, holder åbent hver dag, og vi står klar til at hjælpe dig med at finde de gode og smukke vandreruter, de fine cykelruter og alle de andre grønne oplevelser. Børnefamilierne er også velkomne til at kigge i naturbøgerne og bruge tegnegrejet.

Naturaktiviteterne er støttet af Friluftsrådet, og Himmelhop får desuden støtte fra Skanderborg Kommune/Kulturpuljen.

Blandt de mange sponsorer og bidragydere er desuden: Boderne på Himmelbjerget, Knudhule Badehotel, Skanderborg Kommunes Biblioteker, Skyttehusets Outdoor Camp, Lakeside, Kvickly Ry, DECOPLANT, AQUA Akvarium og Dyrepark og Natur & Ungdom.